Burjassot viu el Nadal amb un variat programa d’activitats de dinamització comercial
2025-07-24

La Regidoria de Promoció Econòmica de l’Ajuntament de Burjassot, dirigida per Emili Altur, a través de CEMEF i al costat de l’Associació de Comerç i Servicis i a CODEMER, l’Associació de Comerços del Mercat Municipal, han preparat una variada programació d’activitats per dinamitzar el comerç local del municipi en aquestes dates nadalenques. Una invitació no solament a realitzar les compres en el comerç local sinó també a participar de manera activa per obtenir descomptes i regals gràcies al comerç de Burjassot.

Des de CEMEF SL s’iniciarà la Campanya de Nadal a partir del 15 de desembre amb el repartiment, en els comerços de Burjassot, de les cartes per als Reis Mags que els compradors podran agafar en els mateixos perquè els més xicotets de la casa facen les seues peticions a Ses Majestats.

En el Mercat Municipal el tret d’eixida es donarà el dimecres 17 de desembre amb la celebració, de la mà de la Regidoria de Promoció Econòmica, amb la col·laboració de CODEMER, d’una nova edició dels Dies Taronja, dinamitzant el mercat amb activitats i ofertes que fidelitzen als compradors habituals i puguen atraure a altres nous.

El divendres 19 de desembre a les 12 h serà el sorteig dels xecs de compra, per valor de 25€, en les parades del Mercat Municipal entre les persones que hagen realitzat les seues compres en aquest espai municipal i, el dia 20 de desembre les activitats es multiplicaran en el comerç de Burjassot, ja que tindrà lloc el Dia Blanc de Burjassot, una jornada en la qual les ofertes comercials, els serveis de restauració i les activitats es multiplicaran, també de mà de la Regidoria de Promoció Econòmica.

Aqueix dia tindrà lloc, en horari de vesprada, la I Carrera pel Comerç de Burjassot, amb un xicotet recorregut en el qual “es vol conscienciar la ciutadania de la importància del comerç per a la seua activitat diària”, tal com han assenyalat des de CEMEF. Aqueix mateix dia, a les 19:30 h, es realitzarà l’encesa de la Piràmide de Comerç que, a poc a poc i fins al dia 2 de gener, s’omplirà de regals dels comerços de l’Associació de Comerç i Servicis de Burjassot. La vesprada acabarà amb una xocolatada per a tots els presents en la Plaça de l’Ajuntament.

Amb el temps just de recuperar forces, l’activitat continuarà en el Mercat Municipal, que a partir de les 21 h celebrarà la seua III Nit al Mercat, en la qual els llocs que el conformen oferiran una selecció dels seus millors productes per a tots els veïns que es passen i vulguen sopar a preus populars. L’activitat del Mercat, organitzada per Promoció Econòmica i CODEMER, continuarà els dies 23 i 30 de desembre i el 3 de gener amb contacontes a les 12 del matí per a tots els xiquets.

El dia 23 de desembre a les 13 h es procedirà al sorteig, entre les persones que hagen realitzat les seues compres en el Dia Blanc de Burjassot, de cinc visites dels Reis Mags a les seues llars el dia 5 de gener perquè lliuren als menuts de la casa els seus regals.

La VII Ruta de la Tapa, també de la mà de la Regidoria de Promoció Econòmica, arribarà els dies 26 i 27 de desembre. Dies en els quals, a partir de les 20 h, es podran degustar les tapes més elaborades i saboroses, a preus populars, en els millors locals de restauració de Burjassot. Participar en la ruta també té premi, ja que el dia 29 de desembre a les 12 h en l’Ajuntament, es procedirà al sorteig de tres sopars que es podran degustar en els locals participants en la ruta.

El dia 2 de gener l’Associació de Comerç i Servicis realitzarà el sorteig dels regals de la seua Piràmide de Comerç i, per finalitzar l’activitat comercial, el dia 5 de gener, vespra del dia de Reis, està previst que Ses Majestats visiten el Mercat Municipal per a delit dels més xicotets, que es podran fer una foto i lliurar-los les seues cartes.